Järgmine peatus oli meil šokolaadivabrik nimega Margaret River Chocolate Factory. Seal sai oma silmaga kaeda kuidas see paksuks tegev saatanasigitis šokolaad valmib ja tekkis ka võimalus päris ilma rahata ise firma erinevaid šokolaaditüüpe proovida. Pärast 8ndat peotäit šokolaaditükikesi olime ennnast selgelt šokolaadist üle söönud ja kirusime seda  paganama pruuni maiust maapõhja, sest vett olime võtnud kaasa selgelt liiga vähe ning meie magusast küllastunud maitsemeeled vajasid hirmsasti midagi soolast. Isegi Harry, kes tavaliselt kala eriti ei söö kurtis, et tahaks paar ampsu kilu saada :)   Kui šokolaadivabriku külastus edukalt seljataga läksime suvaliste siltide järgi umbes 300 m mööda teed edasi naaberettevõttesse, mis kandis sellist nime nagu Coward and Black Winery ja kus lisaks maru-maru-maruhapudele veinidele sai proovida ka suures valikus erinevaid moose, kastmeid, õlisid, juuste jne. Oma väikesed (Jaanika) ja suured (Harry) kõhukesed saime seal suurt hulka eelpoolnimetut proovides kenasti täis, rääkimata peast mis tühja kõhu  peale paarist klaasist veinist juba kenasti ringi käima hakkas.